
Az agrártájhoz köthető zöldinfrastuktúra-hálózat vizsgálata és értékelése Rétközberencs példáján

Az elmúlt egy-két évtizedben a zöldinfrastruktúra-koncepció egyre szélesebb körben terjedt el, ennek köszönhetően egyre több tudomány-, és szakterület kezdett el foglalkozni a témával. Mára már meghatározó jelentősége van mind a települési, mind a tájszintű tervezésben, bevezetésre került a hazai és EU-s szakpolitikába is, hatékony stratégiai eszközként hivatkoznak rá, valamint többféle természetvédelmi, természetmegőrzési, klímaadaptációs és integrált fejlesztési célhoz is hozzárendelték.
A mezőgazdaság intenzifikációja egyre nagyobb terhelést jelent az agrártájakra nézve, illetve egyre inkább háttérbe szorítja a természetes, természetközeli élőhelyek és az itt zajló folyamatok védelmét. Ezekből adódóan, kiemelten fontos a természet- és környezetvédelmi szempontok érvényesítése a mezőgazdasági területeken, amely a zöldinfrastruktúra-hálózatok tervezése és fejlesztése mentén lehetséges.
Dolgozatomban az agrártájhoz köthető zöldinfrastruktúra rendszereket elemzem a mintaterületemen, Rétközberencsen. A munkám során arra keresek válaszokat, hogy milyen módon vizsgálható a mintaterület zöldinfrastruktúra-hálózata, milyen ennek állapota, illetve, hogy mik okozzák az ezzel kapcsolatos problémákat és hiányosságokat. Az értékelés kvalitatív elemzési szintjéhez egy indikátorcsomagot dolgoztam ki, amely a zöldinfrastruktúra-hálózatot felépítő elemek különböző szempontú értékelését teszi lehetővé. Az elemzést három vizsgálati kategóriára vonatkozóan végeztem el (gyepek, erdők, valamint vonalas és foltszerű ZI elemek) az indikátorcsomagot felépítő 4 indikátorcsoport (Védelmi célú kijelölések, Természetesség, Tájhasználatok értékelése, ZI elemek összekapcsoltsága) által. Az így kapott eredmények összevetése lehetőséget adott a mintaterület zöldinfrastruktúra-hálózatának minőségi jellemzésére, illetve a problémák, hiányosságok és ezeket okozó tényezők, folyamatok feltárására.
Az eredményekkel összefüggésben a már meglévő, de funkciójukat tekintve nem megfelelő állapotban lévő elemek minőségénének javítására, illetve a potenciális területek kijelölésére és az ezek mentén történő fejlesztésekre teszek javaslatot.
 



